Taksikilpailun vapautus pakottaa hallituksen miettimään autoilun veroetuja.

Taksit ovat vapautumassa kilpailulle ensi vuoden heinäkuussa.

Valtiovarainministeriö on taksikilpailun vapautumisen takia valmistellut lakiehdotuksen autoverolain muuttamisesta.

Ehdotuksen mukaan taksit menettäisivät 4 800 euron autoveron alennuksen kokonaan. Eli kun taksilupien määrää ei enää säädeltäisi ja periaatteessa kuka tahansa voi saada taksiluvan, uutta taksiautoa ostaessa ei saisi enää autoverosta 4 800 euron alennusta.

Toinen suuri muutos oli se, että ruumisautot ja eläinlääkintäautot eivät olisi enää verottomia.

Sen sijaan pyörätuolipaikalla varustettu tilataksi vapautuisi kokonaan autoverosta.

Esimerkiksi hautaustoimistot ja Taksiliitto eivät lausunnoissaan kiitelleet hallituksen lakiehdotusta.

Valtiovarainministeri Petteri Orpo (kok) sanoi, että laki ei ole sellaisenaan menossa eteenpäin.

– Sisältö on auki. Kun taksilupien kiintiöt poistuvat, lähtökohta on että taksien veroale loppuu. Juuri tänään on todettu, että katsomme liikenne- ja viestintäministeriön kanssa kokonaisuuden vielä läpi. Kaikki katsotaan vielä läpi, Orpo totesi IS:lle.

Taksiliitto on kritisoinut suunnitelmia poistaa 4 800 euron veroalennus uutta taksiautoa ostettaessa, ja Taksiliitto haluaa säilyttää veroalen.

Periaatteessa kuka tahansa voisi jatkossa saada taksiluvan ja käydä se taskussa ostamassa uuden auton alennuksella. Taksiliiton mukaan näin ei kävisi, koska luvanvaraisen liikenteen vakuutus on vuodessa vähintään 1 500–2 000 euroa kalliimpi ja verohyöty valuisi kokonaan vakuutuksiin.

Suomessa ostettiin viime vuonna 1 870 uutta taksia ja veroalennuksia tästä kertyi noin 9 miljoonaa euroa.

Invatakseihin sekä tila- ja koulutaksien veroalennukset olivat noin 10 miljoonaa.

Valtiovarainministeriö halusi poistaa ruumisautojen ja eläinlääkintäautojen verottomuuden. Lakiehdotuksen mukaan ”autoveron osuus eläinlääkintäpalveluiden ja hautauspalveluiden kulurakenteesta lienee hyvin vähäinen, työn osuuden muodostaessa suurimman erän palvelun hinnasta”.

Ruumisautojen verottomuus maksoi viime vuonna noin miljoonan. Suomessa on ensirekisteröity vuosittain noin 15 ruumisautoa.

Hautaustoimistojen liiton lausunnon mukaan ruumisautojen verollepano johtaisi siihen, että ruumisautot olisivat pakettiautoja.

– Mikäli ruumisautot muuttuvat verollisiksi, tulee ajoneuvokalusto liikenteessä ruumiinkuljetuksissa muuttumaan todennäköisesti suurelta osin varustelemattomiksi pakettiautoiksi, Hautaustoimistojen liiton puheenjohtajan Ilkka Ollosen allekirjoittamassa lausunnossa todetaan.